

REPUBLIKA HRVATSKA

 ZADARSKA ŽUPANIJA

 OPĆINA STARIGRAD

 **Općinsko vijeće**

KLASA:

URBROJ:

Starigrad Paklenica, \_\_\_. \_\_\_\_\_\_\_\_\_\_2017. godine

 Na temelju članka 35. Zakona o lokalnoj i područnoj (regionalnoj) samoupravi („Narodne novine broj 33/01, 60/01, 106/03, 129/05, 109/07, 125/08 i 36/09), Zakona o zaštiti od požara ("Narodne novine" broj 92/10), članka 46. Statuta Općine Starigrad („Službeni glasnik Zadarske županije“, broj 04/13 i 07/13), te Programa aktivnosti u provedbi posebnih mjera zaštite od požara od interesa za Republiku Hrvatsku u 2017. godini (NN 042/2017), Općinsko vijeće Općine Starigrad na prijedlog načelnika Općine Starigrad, na \_\_\_ sjednici održanoj dana \_\_\_ \_\_\_\_\_\_\_\_ godine donosi

**PLAN**

**OPERATIVNE PRIMJENE PROGRAMA AKTIVNOSTI U PROVEDBI**

**POSEBNIH MJERA ZAŠTITE OD POŽARA OD INTERESA**

**ZA REPUBLIKU HRVATSKU U 2017. GODINI NA PODRUČJU OPĆINE STARIGRAD PAKLENICA**

**I.**

Ovim Planom se utvrđuju osnovne pretpostavke, planiranje i provedba preventivne i operativne aktivnosti, ustrojavanje i organizacija, uporaba vatrogasnih snaga i opreme, financiranje, zapovijedanje i nadzor u provedbi posebnih mjera na otklanjanju opasnosti od nastanka i širenja požara na području Općine Starigrad Paklenica za 2017. godini.

**II.**

Plan operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2017. godini na području Općine Starigrad Paklenica (u daljnjem tekstu: Plan) temelji se na Programu kojeg je donijela Vlada Republike Hrvatske (objavljen u Narodnim novinama broj 42/2017) u dijelu koji se odnosi na područje Općine Starigrad Paklenica kao jedinicu lokalne samouprave.

Ovim Planom se vrši privremeno usklađenje svih bitnih odrednica i podataka iz Procjene i Plana ugroženosti od požara temeljem iskustava stečenih od njihovog donošenja do izrade ovog Plana.

**III.**

Općina Starigrad Paklenica izradila je Procjenu ugroženosti od požara i tehnoloških eksplozija te je ishođena suglasnost od strane vatrogasne zajednice i Mupa-a. Općina Starigrad je donijela Odluku o agrotehničkim mjerama, te uređivanju i održavanju poljoprivrednih rudina na svom području.

**IV.**

Prema Planu zaštite od požara na području Općine Starigrad Paklenica djeluje: **DVD „STARIGRAD - PAKLENICA“**

- područje odgovornosti i djelovanja je čitavo područje Općine Starigrad Paklenica,

- zadaće: primanje poziva i izlazak na intervenciju u propisanom vremenu, gašenje svih vrsta požara bez obzira na složenost (požara otvorenog prostora, požara građevinskih i gospodarskih objekata), spašavanje ljudi i imovine ugroženih požarom, pružanje tehničke pomoći u nezgodama i opasnim situacijama, obavljanje drugih poslova u nezgodama, ekološkim i inim nesrećama, sudjelovanje u provedbi preventivnih mjera zaštite od požara i eksplozija, edukacija stanovništva po pitanju vatrozaštite (naročito mladeži), sudjelovanje u provedbi preventivnih mjera zaštite od požara i eksplozija.

Mogući veći broj požara na otvorenom prostoru, pretežno u ljetnim mjesecima zahtijeva učešće većeg broja vatrogasaca, kako za sam period gašenja požara tako i po završetku akcije gašenja kod čuvanja požarišta, pa pored navedenih postrojbi na području Općine Starigrad mogu intervenirati i dobrovoljna vatrogasna društva udružena u Vatrogasnu zajednice zadarske županije.

**V.**

Radi omogućavanja normalnog kretanja vatrogasnim vozilima u šumskim područjima potrebno je izvršiti uklanjanje raslinja uz šumske putove na problematičnim dijelovima, a nakon izvršenog kontrolnog pregleda šumskih putova od strane operativnih članova DVD. Za organizaciju provedbu ove aktivnosti zadužuje se komunalni redar, a za provedbu aktivnosti komunalno društvo i DVD Starigrad Paklenica

**VI.**

Na području Općine Starigrad nalazi se odlagalište komunalnog otpada Samograd, koje se nalazi u početnoj fazi sanacije odnosno od 01. 07. 2012. godine na istom se više ne odlaže komunalni otpad već samo iskopni materijal. Konačno zatvaranje istog predviđeno je sa otvorenjem regionalnog odlagališta otpada za Zadarsku županiju odnosno ishodovanjem potvrde glavnog projekta za sanaciju i zatvaranje (tijekom tekuće godine) te dobivanje sredstava od Fonda.

Općina Starigrad tražiti će od komunalnog poduzeća „Argyruntum“ d.o.o. da je izvještava o stanju na odlagalištu komunalnog otpada „Samograd“.

Jedinstveni upravni odjel zadužen je za konstantno praćenje stanja na evidentiranim lokacijama, kao i poduzimanje stalnih mjera s ciljem sprječavanja i sanacije evidentiranih «divljih» deponija, kao i drugih lokacija na kojima se povremeno nalazi deponirani otpad.

**VII.**

Motriteljsko- dojavna služba ustrojava se s ciljem ranog i pravovremenog otkrivanja i dojave požara. Izviđačko preventivne ophodnje ustrojavaju se s ciljem poduzimanja mjera za uklanjanje potencijalnih izvora opasnosti odnosno pravovremeno otkrivanje, javljanje i gašenje požara u samom začetku.

Na području općine postoje građevine i otvorene površine koje su razvrstane u najviše kategorije ugroženosti te se motrenja i ophodnje vrše u danima velikog i vrlo velikog razreda opasnosti od nastanka i širenja požara otvorenog prostora, te u danima prosudbe Vatrogasnog operativnog centra Zadar za takvim djelovanjem.

**VIII.**

Vatrogasci DVD-a Starigrad Paklenica vrše izviđačko preventivne ophodnje. Ophodnje se obavljaju u danima velikog i vrlo velikog razreda opasnosti od nastajanja i širenja požara otvorenog prostora, te u danima prosudbe Vatrogasno operativnog centra za takvo djelovanje.

**IX.**

Vrstu vozila za ophodnje, dnevni raspored vatrogasaca i plan ophodnje izrađuje zapovjednik DVD-a.

Izviđačko preventivne ophodnje obavljat će vatrogasci u radnim odorama opremljeni potrebnom opremom. Dinamika Izviđačko preventivnih ophodnji utvrđuje se po dnevnom nalogu zapovjednika, što se evidentira u dnevniku obavljanja ophodnji. U slučaju dojave Motriteljsko dojavne službe na zamijećene događaje požarne opasnosti na terenu ophodnja će se upućivati na takve lokacije s ciljem poduzimanja mjera za brzu akciju gašenja požara u začetku.

**X.**

Područje općine pokriveno je mrežom šumskih cesta, a postoje i izvedeni prosjeci u zonama dalekovoda, međutim iste je potrebno održavati a po potrebi i probijati nove putove.

U slučaju eventualne potrebe za žurnu izradu prosjeka i probijanje protupožarnih putova radi zaustavljanja širenja šumskog požara na području općine angažirat će se teška mehanizacija sukladno Planu korištenja teške mehanizacije.

Tvrtke koje se nalaze u Planu ugovorno se obavezuju temeljem telefonskog poziva žurno angažirati tešku građevinsku mehanizaciju, a Općina Starigrad se obavezuje isplatiti naknadu za izvršene radove prema lokalnim tržnim cijenama po dostavi računa, temeljem prethodno usuglašenog i ovjerenog troškovnika radova.

**XI.**

Vozila, oprema i tehnika DVD Starigrad Paklenica potrebna za djelovanje tijekom protupožarne sezone je pripremljena i nalazi se u ispravnom stanju.

**XII.**

Za koordinaciju u akcijama zaštite i spašavanja ljudi i dobara na području općine u slučaju nastupanja elementarnih nepogoda ustrojen je Stožer civilne zaštite. Kao član Stožera civilne zaštite uključen je zapovjednik DVD Starigrad, te predstavnici Ministarstva unutarnjih poslova (MUP-a) i Državnog ureda za zaštitu i spašavanje (DUZS-a).

**XIII.**

Poradi učinkovitog vođenja posebno složenih višednevnih intervencija, na raspolaganje operativnom stožeru intervencije i vatrogasnim snagama stavlja se na raspolaganje prostor

- DVD Starigrad Paklenica

- Zgrada Općinske uprave

**XIV.**

Za potrebe djelovanja operativnih snaga civilne zaštite u slučaju neposredne opasnosti od teških elementarnih nepogoda koriste se prostori:

- DVD Starigrad Paklenica

- Zgrada Općinske uprave

**XV.**

Osoba zadužena za koordinaciju provedbe Programa Vlade RH za Općinu Starigrad je Mario Zubčić, dipl. oec. direktor komunalnog poduzeća Argyruntum.

**XVI.**

U Proračunu Općine Starigrad za 2017. godinu osigurana su sredstva za potrebe sustava civilne zaštite u ukupnom iznosu od 370.000,00 kn, od čega 360.000,00 kuna isključivo za vatrogastvo.

**XVII.**

Ovaj Plan stupa na snagu danom donošenja, a objavit će se na oglasnoj ploči Općine Starigrad i web stranicama općine.

 Predsjednik:

 Marko Marasović, dipl. ing. građ.